Document ID: 32014R0221

PROVEDBENA UREDBA KOMISIJE (EU) br. 221/2014
оd 7. ožujka 2014.
o izmjeni Uredbe (EZ) br. 288/2009 u pogledu utvrđivanja indikativne raspodjele potpore u okviru Programa distribucije voća u školama
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu Vijeća (EU) br. 1370/2013 od 16. prosinca 2013. o utvrđivanju mjera za određivanje određenih potpora i subvencija vezanih uz zajedničku organizaciju tržišta poljoprivrednih proizvoda (1), a posebno njezin članak 5. stavak 2.,
budući da:
(1)
Člankom 5. Uredbe (EU) br. 1370/2013 utvrđeni su ukupni iznosi potpore Unije za nabavu voća i povrća, prerađevina od voća i povrća te proizvoda od banana za djecu iz članka 23. Uredbe (EU) br. 1308/2013 Europskog parlamenta i Vijeća (2) (u daljnjem tekstu: „program distribucije voća u školama”). Osim toga, člankom 5. Uredbe (EU) br. 1370/2013 utvrđene su najviše moguće stope sufinanciranja i najniži iznos te potpore po državi članici.
(2)
Komisija bi trebala utvrditi indikativnu raspodjelu potpore u okviru programa distribucije voća u školama za svaku državu članicu na temelju kriterija iz članka 23. stavka 5. Uredbe (EU) br. 1308/2013. Komisija bi trebala i redovito procjenjivati je li indikativna raspodjela potpore i dalje dosljedna tim kriterijima.
(3)
Prilogom II. Uredbi Komisije (EZ) br. 288/2009 (3) utvrđeni su iznosi indikativne raspodjele potpore Unije po državi članici na temelju ukupnog proračuna Unije od 90 milijuna EUR. Budući da je Uredbom (EU) br. 1370/2013 ukupni proračun za program distribucije voća u školama povećan na 150 milijuna EUR i određene su nove stope sufinanciranja, treba utvrditi novu indikativnu raspodjelu.
(4)
Novom indikativnom raspodjelom treba uzeti u obzir i kriterije iz članka 23. stavka 5. Uredbe (EU) br. 1308/2013 na temelju najnovijih dostupnih podataka iz 2012. u pogledu broja djece u dobnoj skupini od šest do deset godina kao udjela u broju stanovnika regija država članica.
(5)
Uredbu (EZ) br. 288/2009 treba stoga na odgovarajući način izmijeniti. Kako bi se u obzir uzela periodičnost školske godine, nova indikativna raspodjela trebala bi se početi primjenjivati od 1. kolovoza 2014.
(6)
Mjere predviđene ovom Uredbom u skladu su s mišljenjem Odbora za zajedničku organizaciju poljoprivrednih tržišta,
DONIJELA JE OVU UREDBU:
Članak 1.
Izmjena Uredbe (EZ) br. 288/2009
Prilog II. zamjenjuje se tekstom iz Priloga ovoj Uredbi.
Članak 2.
Stupanje na snagu i primjena
Ova Uredba stupa na snagu sljedećeg dana od dana objave u Službenom listu Europske unije.
Primjenjuje se od 1. kolovoza 2014.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 7. ožujka 2014.

Labels: 17
19
5
3
12
15